ปศุสัตว์ยโสธร ส่งเสริมโครงการฟาร์มโคเนื้อสร้างอาชีพ สร้างรายได้
นายสัตวแพทย์ชาติชาย ยิ้มเครือ ปศุสัตว์จังหวัดยโสธร เปิดเผยว่า สำนักงานปศุสัตว์จังหวัดยโสธร จัดอบรมเสริมสร้างความรู้ในการปรับระบบการป้องกันโรคและการเลี้ยงสัตว์ที่เหมาะสม (GFM) แก่กลุ่มเกษตรกรผู้เลี้ยงสัตว์โนนเปือย ตั้งอยู่เลขที่ 46 หมู่ที่ 4 ตำบลโนนเปือย อำเภอกุดชุม จังหวัดยโสธร ซึ่งนายอัมพล แก้วใส เป็นประธานกลุ่ม มีสมาชิก 6 ราย ได้เข้าร่วมโครงการฟาร์มโคเนื้อสร้างอาชีพ ระยะที่ 2 พร้อมได้รับการชำระเงินกู้ยืมตามโครงการ งวดที่ 1 จำนวน 375,000 บาท คิดเป็นร้อยละ 25 ของเงินกู้ยืมทั้งหมด 1,500,000 บาทสำหรับโครงการฟาร์มโคเนื้อสร้างอาชีพ ระยะที่ 2 เริ่มดำเนินโครงการตั้งแต่วันที่ 1 ตุลาคม 2560 จะสิ้นสุดวันที่ 30 กันยายน 2567 เป็นระยะเวลา 7 ปี ปลอดดอกเบี้ยตลอดโครงการ โดยปีที่ 1-3 ปลอดการชำระหนี้ กลุ่มเกษตรกรจะเริ่มชำระหนี้ตั้งแต่ปีที่ 4-7 เป็นเงินร้อยละ 25 ของเงินกู้ต่อปี เพื่อให้กลุ่มเกษตรกรมีเงินทุนไปจัดซื้อแม่พันธุ์โคเนื้อ จำนวน 30 ตัว ตัวละประมาณ 40,000 บาท เป็นเงิน 1,200,000 บาท และเป็นค่าวัสดุปรับปรุงโรงเรือน ปรับปรุงแปลงพืชอาหารสัตว์ เป็นเงิน 300,000 บาทจากการติดตามตรวจเยี่ยมและให้คำปรึกษาในการเลี้ยงโคของเกษตรกรตลอดมา พบว่ากลุ่มเกษตรกรสามารถสร้างรายได้จากการขายลูกโคเนื้อ ปีละประมาณ 500,000-600,000 บาท นอกจากนี้ ยังขายมูลโคได้เงินอีกจำนวนหนึ่ง ทำให้เกษตรกรมีคุณภาพชีวิตความเป็นอยู่ที่ดีขึ้น เจ้าหน้าที่ได้มอบแร่ธาตุก้อนและเวชภัณฑ์ เพื่อเป็นขวัญกำลังใจและสนับสนุนการจัดตั้งคลังยาสัตว์ ประจำกลุ่มในจังหวัดยโสธร มีกลุ่มเกษตรกรเข้าร่วมโครงการฟาร์มโคเนื้อ ระยะที่ 1 จำนวน 1 กลุ่ม และระยะที่ 2 จำนวน 5 กลุ่ม  รวม 6 กลุ่ม  ได้รับการสนับสนุนเงินทุนรวม 13,500,000 บาท